CELEX: 
Language: fi
Date: 2019-01-16 00:00:00
Title: KOMISSION DELEGOITU ASETUS (EU) …/…, neuvoston direktiivin 91/477/ETY mukaisista yksityiskohtaisista järjestelyistä unionissa tapahtuvaa ampuma-aseiden siirtoa koskevaa järjestelmällistä sähköistä tietojenvaihtoa varten

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Ampuma-asedirektiiviä 91/477/ETY
                  1
                tarkistettiin toukokuussa 2017
                  2
               . Tarkistuksen tavoitteena oli muun muassa vaikeuttaa tietyntyyppisten ampuma-aseiden laillista hankintaa, parantaa jäljitettävyyttä ja tehostaa jäsenvaltioiden välistä yhteistyötä. 
            
            
               Lisäksi tarkistuksen päämääränä oli parantaa ampuma-aseita koskevien tietojen vaihtoa jäsenvaltioiden välillä. Tämä oli tarkoitus toteuttaa kahdella tavalla. 
            
            
               Ensinnäkin ampuma-asedirektiivillä pyrittiin parantamaan jäsenvaltioiden viranomaisten välistä hallinnollista tietojen vaihtoa ampuma-aseiden siirroista unionissa (11 artikla) tekemällä siitä järjestelmällisempää ja käyttämällä sen perustana sähköistä järjestelmää (13 artikla). Nykyään jäsenvaltiot vaihtavat näitä tietoja epäjärjestelmällisellä tavalla sähköpostitse tai faksilla. 
            
            
               Toiseksi ampuma-asedirektiivin 13 artiklan 4 kohdassa edellytetään, että jäsenvaltioiden toimivaltaiset viranomaiset vaihtavat sähköisesti tietoja, jotka koskevat direktiivin 6 ja 7 artiklan mukaista ampuma-aselupien epäämistä turvallisuuteen tai asianomaisten henkilöiden luotettavuuteen liittyvistä syistä. Jäsenvaltiot eivät ole toistaiseksi vaihtaneet tällaisia tietoja.
            
            
               Ampuma-asedirektiivin 13 artiklan 5 kohdassa komissiolle annetaan tehtäväksi huolehtia sähköisen tietojenvaihtojärjestelmän perustamisesta jäsenvaltioita varten. Lisäksi komissiolle siirretään valta antaa Euroopan unionin toiminnasta tehdyn sopimuksen 290 artiklan mukaisia delegoituja säädöksiä, joilla direktiiviä 2017/853 täydennetään säännöillä, joissa vahvistetaan yksityiskohtaiset järjestelyt sähköisesti tapahtuvaa järjestelmällistä tietojenvaihtoa varten. 
            
            
               Jäsenvaltioiden kanssa käytyjen neuvottelujen jälkeen komissio päätti huolehtia ampuma-aseiden siirtoa koskevan sähköisen tiedonvaihtojärjestelmän perustamisesta antamalla mahdollisuuden käyttää Euroopan parlamentin ja neuvoston asetuksella (EU) N:o 1024/2012
                  3
                perustettua sisämarkkinoiden tietojenvaihtojärjestelmää, jäljempänä ’IMI’, jota mukautettaisiin erityisesti ampuma-aseita koskevien tietojen vaihtoon. Tässä delegoidussa säädöksessä vahvistettujen sähköistä tietojenvaihtoa koskevien yksityiskohtaisten järjestelyjen ohella on annettu komission täytäntöönpanopäätös (EU) [YYYY/xx]
                  4
                asetuksen (EU) N:o 1024/2012 4 artiklan mukaisesta pilottihankkeesta. Hankkeessa on kyse ampuma-asedirektiivin 13 artiklan säännöksistä, jotka koskevat hallinnollista yhteistyötä jäsenvaltioiden välisen ampuma-aseiden siirron yhteydessä. 
            
            
               Tietojenvaihtoa käsittelevän asiantuntijaryhmän neuvotteluissa, joita käytiin ampuma-asedirektiivin 13 artiklan 5 kohdan nojalla toteutettavista toimenpiteistä, jäsenvaltiot sopivat, että ampuma-asedirektiivissä tarkoitetuista kahdesta tietojenvaihtotyypistä annettaisiin kaksi delegoitua säädöstä. Tässä delegoidussa säädöksessä vahvistetaan yksityiskohtaiset järjestelyt jäsenvaltioiden välistä ampuma-aseiden siirtoa koskevaa järjestelmällistä sähköistä tietojenvaihtoa varten. Toinen delegoitu säädös annetaan myöhemmin sähköisen järjestelmän perustamisesta ampuma-aselupien epäämistä koskevaa tietojenvaihtoa varten, kunhan jäsenvaltiot ovat saaneet yksityiskohtaisia järjestelyjä koskevat neuvottelunsa päätökseen. 
            
            
               Kahden delegoidun säädöksen antaminen perustuu seuraaviin näkökohtiin: Ensinnäkin tietojenvaihtoa on kahden tyyppistä, ja näitä kahta tietojenvaihtotyyppiä käyttävät jäsenvaltioissa eri toimijat. Ensimmäistä tyyppiä käyttävät yleensä jäsenvaltioiden tulliviranomaiset, kun taas toista käyttävät todennäköisemmin muut viranomaiset (sisä- tai oikeusministeriöt). 
            
            
               Toiseksi lupien epäämistä koskevan sähköisen tietojenvaihdon käyttöönotto edellyttää perusteellisempaa tietosuojavaatimusten analysointia.
            
            
               Koska jäsenvaltioiden asiantuntijoista koostuva työryhmä on jo edistynyt merkittävästi järjestelyissä, jotka tarvitaan jäsenvaltioiden välistä ampuma-aseiden siirtoa koskevaan tietojenvaihtoon, ja koska on tärkeää perustaa sähköinen järjestelmä, jonka avulla voidaan estää petollinen toiminta jäsenvaltioiden välisessä ampuma-aseiden siirrossa, tämä delegoitu säädös olisi annettava jo tässä vaiheessa.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio järjesti asianmukaiset kuulemiset valmistelutyönsä aikana. Tietojenvaihtoa käsittelevä asiantuntijaryhmä kutsuttiin kesäkuussa 2017 koolle neuvottelemaan sähköiseen järjestelmään tarvittavista järjestelyistä.
            
            
               Työryhmä kokoontui säännöllisesti kolmentoista kuukauden ajan keskustelemaan tiedoista, joita sähköisessä järjestelmässä olisi vaihdettava. 
            
            
               Neuvotteluja käytiin myös Euroopan tietosuojavaltuutetun kanssa sen varmistamiseksi, että jäsenvaltioiden välisessä tietojenvaihdossa noudatetaan Euroopan parlamentin ja neuvoston asetuksessa (EU) 2016/679
                  5
                annettuja tietosuojasääntöjä. 
            
            
               Paremman sääntelyn portaalissa järjestetyn julkisen kuulemisen aikana annettiin suhteellisen vähän palautetta, ja suurin osa siitä oli peräisin yhdestä jäsenvaltiosta. Valtaosa palautteesta tuli yksityishenkilöiltä. Palautteen perusteella suurin osa vastaajista katsoi, ettei delegoidun säädöksen luonnos parantaisi turvallisuutta EU:ssa eikä ratkaisisi ampuma-aseiden laittomaan kauppaan liittyviä ongelmia vaan lisäisi byrokratiaa ja toimialan kustannuksia tai nostaisi hintoja ampuma-aseiden haltijoiden kannalta. Osa palautteesta ei ollut merkityksellistä, koska se ei liittynyt delegoidun säädöksen luonnoksessa käsiteltyyn asiaan. Paremman sääntelyn portaalissa saatu palaute osoitti yleisesti ottaen, ettei delegoidun säännöksen luonnoksen soveltamisalaa ja tavoitetta ymmärretty kunnolla. Delegoidulla säädöksellä pyritään nimittäin parantamaan jäsenvaltioiden viranomaisten välistä nykyistä hallinnollista tietojenvaihtoa tekemällä siitä järjestelmällisempää ja käyttämällä sen perustana sähköistä järjestelmää. Näin voidaan sulkea joitakin porsaanreikiä, joita on käytetty petolliseen toimintaan. Sähköinen tietojenvaihto koskee ainoastaan niitä jäsenvaltioiden viranomaisia, jotka vastaavat ampuma-aseiden siirtoluvista. Näin ollen sillä ei ole vaikutusta ampuma-aseiden haltijoihin tai talouden toimijoihin. 
            
            
               Delegoidun säädöksen luonnoksesta ei ole tehty erityistä vaikutustenarviointia seuraavista syistä: Ampuma-asedirektiivin arvioinnin yhteydessä tehtiin selvitys, jossa korostettiin tarvetta ottaa käyttöön ampuma-aseiden siirtoja koskeva järjestelmällinen sähköinen tietojenvaihto. Selvityksessä korostettiin erityisesti tarvetta nopeuttaa lupaprosessia ja tehdä lupamenettelyistä läpinäkyvämpiä. Kuulemisissa, jotka järjestettiin valmisteltaessa ampuma-asedirektiivin tarkistusta koskevaa komission ehdotusta, monet jäsenvaltiot painottivat olevan tarpeen perustaa sähköinen tietojenvaihtojärjestelmä, jonka avulla voitaisiin estää petollinen toiminta, jota oli aiemmin esiintynyt EU:ssa ampuma-aseiden siirtojen yhteydessä. IMI-järjestelmän käyttö tietojen vaihdossa ei aiheuta jäsenvaltioille ylimääräisiä kustannuksia, koska komissio vastaa järjestelmän hallinnointikustannuksista. Tarpeettoman hallinnollisen rasituksen välttämiseksi sähköisen tietojenvaihdon yksityiskohdat määriteltiin jäsenvaltioiden viranomaisten kanssa käydyissä perusteellisissa neuvotteluissa. Tarkistetun ampuma-asedirektiivin (EU) 2017/853 mukainen määräaika (14. syyskuuta 2018) delegoidun säädöksen antamiselle yksityiskohtaisista järjestelyistä sähköisesti tapahtuvaa järjestelmällistä tietojenvaihtoa varten oli niin tiukka, ettei delegoitua säädöstä varten voitu laatia erityistä vaikutustenarviointia.
            
            
         
         
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Ehdotetussa delegoidussa säädöksessä kuvataan järjestelyjä, joiden avulla vaihdetaan tietoja jäsenvaltioiden välisistä ampuma-aseiden siirroista sähköisessä järjestelmässä. Ehdotetussa delegoidussa säädöksessä vahvistetaan myös, että tämä sähköinen järjestelmä on IMI.
            
            
               Jokaisen jäsenvaltion, jolla on useampi kuin yksi viranomainen vastaamassa tämän asetuksen soveltamisalaan kuuluvien tietojen lähettämisestä ja vastaanottamisesta, olisi nimettävä yksi keskusviranomainen, joka vastaa muiden jäsenvaltioiden viranomaisten lähettämien viestien vastaanottamisesta ja niiden välittämisestä asianomaiselle kansalliselle viranomaiselle. Lisäksi keskusviranomainen voi lähettää kansallisilta viranomaisiltaan saamiaan tietoja toiselle jäsenvaltiolle IMIn välityksellä (3 artikla). 
            
            
               Ehdotuksena on, että asianomaisten jäsenvaltioiden välinen sähköinen tietojenvaihto tapahtuu järjestelmällisesti IMIn välityksellä, kun jokin jäsenvaltio antaa ennakkosuostumuksensa ampuma-aseen siirtoon omalle alueelleen (4 artikla), ja jokaisen jäsenvaltion olisi annettava järjestelmässä systemaattisesti saataville luettelo ampuma-aseista, joiden siirtäminen sen alueelle voidaan sallia ilman ennakkosuostumusta (5 artikla). 
            
            
               Ehdotetussa delegoidussa säädöksessä täsmennetään myös, mitä ampuma-aseiden siirtolupia koskevia tietoja asianomaisten jäsenvaltioiden on lähetettävä järjestelmällisesti toisilleen IMIn välityksellä (6 artikla).
            
            
               KOMISSION DELEGOITU ASETUS (EU) …/…,
            
            
               annettu 16.1.2019,
            
            
               neuvoston direktiivin 91/477/ETY mukaisista yksityiskohtaisista järjestelyistä unionissa tapahtuvaa ampuma-aseiden siirtoa koskevaa järjestelmällistä sähköistä tietojenvaihtoa varten
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon aseiden hankinnan ja hallussapidon valvonnasta 18 päivänä kesäkuuta 1991 annetun neuvoston direktiivin 91/477/ETY
                  6
                ja erityisesti sen 13 artiklan 5 kohdan toisen alakohdan,
            
            
               sekä katsoo seuraavaa:
            
            
               (1)Direktiivin 91/477/ETY 3 luvussa annetaan säännöt ampuma-aseiden siirtämisestä yhdestä jäsenvaltiosta toiseen ja vaaditaan jäsenvaltioita vaihtamaan merkitykselliset tiedot tällaisista siirroista. 
            
            
               (2)Direktiivin 91/477/ETY 13 artiklan 5 kohdassa edellytetään, että komissio huolehtii järjestelmän perustamisesta kyseisessä artiklassa mainittua järjestelmällistä tietojenvaihtoa varten. Jäsenvaltioiden toimivaltaiset viranomaiset vaihtavat nykyään tällaisia tietoja sähköpostitse tai faksilla.
            
            
               (3)Euroopan parlamentin ja neuvoston asetuksella (EU) N:o 1024/2012
                  7
                perustettu sisämarkkinoiden tietojenvaihtojärjestelmä, jäljempänä ’IMI’, saattaisi olla tehokas väline direktiivin 91/477/ETY 13 artiklassa annettujen hallinnollista yhteistyötä koskevien säännösten täytäntöönpanossa erityisesti, kun on kyse säännöksistä, jotka koskevat ampuma-aseiden siirtoa yhdestä jäsenvaltiosta toiseen. Tästä syystä on annettu komission täytäntöönpanopäätös (EU) [YYYY/xx]
                  8
               , jotta ampuma-aseiden siirtoa koskevista säännöksistä voidaan tehdä asetuksen (EU) N:o 1024/2012 4 artiklan mukainen pilottihanke. Sen vuoksi on asianmukaista nimetä IMI järjestelmäksi, jota jäsenvaltioiden toimivaltaisten viranomaisten on määrä käyttää ampuma-aseiden siirtoa koskevien tietojen vaihtamiseksi, ja vahvistaa tällaisia vaihtoja koskevat yksityiskohtaiset järjestelyt. 
            
            
               (4)Jäsenvaltioilla voi direktiivin 91/477/ETY 13 artiklan 3 kohdan mukaisesti olla useampi kuin yksi kansallinen viranomainen vastaamassa tämän asetuksen soveltamisalaan kuuluvien tietojen lähettämisestä ja vastaanottamisesta. Jäsenvaltioiden välisen tehokkaan ja toimivan tiedonkulun helpottamiseksi olisi vaadittava, että jokainen jäsenvaltio, jolla on useampi kuin yksi tällainen kansallinen viranomainen, nimeää yhden kansallisista viranomaisistaan keskusviranomaiseksi, joka toimii keskitettynä yhteyspisteenä, kun tietoja lähetetään ja vastaanotetaan IMIn välityksellä tämän asetuksen mukaisesti. Lisäksi jäsenvaltio voi antaa keskusviranomaiselle valtuudet lähettää kansallisilta viranomaisiltaan saamiaan tietoja toiselle jäsenvaltiolle IMIn välityksellä. 
            
            
               (5)Direktiivin 91/477/ETY 11 artiklan mukaan ampuma-aseen siirtäminen jäsenvaltiosta toiseen edellyttää siltä jäsenvaltiolta saatua lupaa, jossa ampuma-ase on, jäljempänä ’lähtöjäsenvaltio’. Lisäksi jokaisen jäsenvaltion on toimitettava muille jäsenvaltioille luettelo ampuma-aseista, joiden siirtämiseen kyseisen jäsenvaltion alueelle voidaan antaa lupa ilman sen ennakkosuostumusta. Toisin sanoen sellaisten ampuma-aseiden tapauksessa, jotka eivät sisälly jäsenvaltion luetteloon, lähtöjäsenvaltion oletetaan tarkistavan, että ennakkosuostumus on annettu, ennen kuin se antaa luvan ampuma-aseen siirtämiseen kyseiseen jäsenvaltioon. Nykyään kuitenkin ainoastaan myyjä esittää ennakkosuostumusasiakirjan lähtöjäsenvaltiolle ajankohtana, jona myyjä pyytää siirtolupaa, tai asiakirja esitetään silloin, kun asekauppias ilmoittaa tietoja lähtöjäsenvaltiolle direktiivin 91/477/ETY 11 artiklan 3 kohdan soveltamisalaan kuuluvassa tapauksessa. Sen varmistamiseksi, ettei siirtolupia myönnetä väärien asiakirjojen perusteella, olisi vaadittava, että jäsenvaltio, jonka alueelle ampuma-ase on määrä siirtää, jäljempänä ’määräjäsenvaltio’, lähettää ennakkosuostumusta koskevat tiedot lähtöjäsenvaltiolle IMIn välityksellä viimeistään seitsemän kalenteripäivän kuluttua siitä, kun se on antanut ennakkosuostumuksensa. Lisäksi ennakkosuostumusasiakirjasta olisi ladattava jäljennös IMIin samanaikaisesti, kun kyseiset tiedot lähetetään IMIn välityksellä, jotta voidaan taata ampuma-aseiden siirron parempi jäljitettävyys ja turvallisuus. 
            
            
               (6)Niiden erityistietojen, jotka jäsenvaltioita olisi vaadittava toimittamaan erikseen IMIn välityksellä sen lisäksi, että ne lataavat IMIin jäljennöksen asiaankuuluvasta asiakirjasta, olisi rajoituttava tietoihin, jotka asianomaiset kansalliset viranomaiset tarvitsevat voidakseen helposti tunnistaa ja hakea tiettyä siirtoa koskevat tiedot, erityisesti myyjän ja ostajan tai omistajan (asekauppiaan tai muun henkilön) tunnistetiedot mukaan luettuina.
            
            
               (7)Avoimuuden ja turvallisuuden varmistamiseksi jokaisen jäsenvaltion olisi ladattava IMIin luettelo ampuma-aseista, joiden siirtämiseen kyseisen jäsenvaltion alueelle voidaan antaa lupa ilman sen ennakkosuostumusta. Jos tällaisia ampuma-aseita ei ole eli jos ennakkosuostumus tarvitaan kaikkien ampuma-aseiden siirtoon, jäsenvaltio voi ilmoittaa tästä asiaankuuluvassa IMIn rekisterissä.
            
         
         
            
               (8)Tässä asetuksessa säädetyistä toimenpiteistä on neuvoteltu jäsenvaltioiden asiantuntijoista koostuvan tietojenvaihtoa käsittelevän asiantuntijaryhmän kanssa,
            
            
               ON HYVÄKSYNYT TÄMÄN ASETUKSEN:
            
            
               1 artikla
                  Soveltamisala
            
            
               Tätä asetusta sovelletaan seuraavien tietojen vaihtoon, joka tapahtuu direktiivin 91/477/ETY 13 artiklan 5 kohdassa tarkoitetun järjestelmän välityksellä:
            
            
               (a)kyseisen artiklan 2 kohdassa mainitut ampuma-aseiden siirtoa koskevat tiedot; 
            
            
               (b)kyseisen artiklan 4 kohdassa mainitut tiedot, lukuun ottamatta tietoja direktiivin 6 ja 7 artiklan mukaisista lupien epäämisistä. 
            
            
               2 artikla
                  Sähköinen vaihtojärjestelmä
            
            
               Vaihdettaessa tämän asetuksen soveltamisalaan kuuluvia tietoja direktiivin 91/477/ETY 13 artiklan 5 kohdassa tarkoitettu järjestelmä on täytäntöönpanopäätöksen (EU) [YYYY/xx] mukaisesti sisämarkkinoiden tietojenvaihtojärjestelmä, jäljempänä ’IMI’.
            
            
               3 artikla
                  Keskusviranomaisen nimeäminen jäsenvaltioissa 
            
            
               1.Jos jäsenvaltiolla on useampi kuin yksi direktiivin 91/477/ETY 13 artiklan 3 kohdassa tarkoitettu kansallinen viranomainen vastaamassa tämän asetuksen soveltamisalaan kuuluvien tietojen lähettämisestä ja vastaanottamisesta, jäsenvaltion on nimettävä yksi näistä viranomaisista toimimaan keskusviranomaisena, joka vastaa tällaisten tietojen vastaanottamisesta muiden jäsenvaltioiden kansallisilta viranomaisilta ja niiden lähettämisestä jäsenvaltion alueella toimivalle asianomaiselle kansalliselle viranomaiselle, joka vastaa kyseisistä tiedoista.
            
            
               2.Lisäksi jäsenvaltio voi antaa keskusviranomaisensa tehtäväksi lähettää tietoja kansallisilta viranomaisiltaan toisen jäsenvaltion kansalliselle tai keskusviranomaiselle IMIn välityksellä.
            
            
               4 artikla
                  Ennakkosuostumus 
            
            
               1.Jos jäsenvaltio, jäljempänä ’määräjäsenvaltio’, antaa ennakkosuostumuksensa toisessa jäsenvaltiossa, jäljempänä ’lähtöjäsenvaltio’, olevan ampuma-aseen siirtämiseen alueelleen, määräjäsenvaltion on ilmoitettava ennakkosuostumuksestaan lähtöjäsenvaltiolle lähettämällä sille seuraavat tiedot: 
            
            
               (a)määräjäsenvaltion ja lähtöjäsenvaltion nimet;
            
            
               (b)ennakkosuostumusasiakirjan päivämäärä ja kansallinen viitenumero;
            
            
               (c)ampuma-aseen ostajan tai hankkijan tai tarvittaessa omistajan tunnistetiedot;
            
            
               (d)ampuma-aseen myyjän tai luovuttajan tunnistetiedot, jos sovellettavissa; 
            
            
               (e)ennakkosuostumusasiakirjan viimeinen voimassaolopäivä määräjäsenvaltion kansallisten sääntöjen mukaisesti. 
            
            
               2.Määräjäsenvaltion on ladattava IMIin jäljennös ennakkosuostumusasiakirjasta ja lähetettävä jäljennös lähtöjäsenvaltiolle yhdessä 1 kohdan mukaisesti lähetettävien tietojen kanssa. 
            
            
               3.Edellä 1 ja 2 kohdassa tarkoitettujen tietojen ja asiakirjan on oltava IMIssä niiden kansallisten viranomaisten saatavilla, jotka vastaavat kyseisistä tiedoista määräjäsenvaltiossa ja lähtöjäsenvaltiossa. 
            
         
         
            
               4.Edellä 1 ja 2 kohdassa tarkoitetut tiedot ja asiakirja on ladattava ja lähetettävä viimeistään seitsemän kalenteripäivän kuluttua ennakkosuostumusasiakirjan antamispäivästä.
            
            
               5 artikla
                  Luettelo ampuma-aseista, joiden siirtoon ei tarvita ennakkosuostumusta
            
            
               Muille jäsenvaltioille direktiivin 91/477/ETY 11 artiklan 4 kohdan mukaisesti toimitettava luettelo ampuma-aseista on ladattava IMIin, ja sen on oltava siellä kaikkien jäsenvaltioiden kansallisten viranomaisten saatavilla.
            
            
               6 artikla
                  Siirtolupien tai liiteasiakirjan ilmoittaminen
            
            
               1.Myöntäessään ampuma-asetta koskevaa siirtolupaa direktiivin 91/477/ETY 11 artiklan 2 kohdan mukaisesti tai antaessaan asiakirjan, jonka on kyseisen direktiivin 11 artiklan 3 kohdan ensimmäisen alakohdan mukaisesti seurattava ampuma-asetta, jäljempänä ’liiteasiakirja’, sen jäsenvaltion toimivaltaisen viranomaisen, jossa ampuma-ase on, jäljempänä ’lähtöjäsenvaltio’, on lähetettävä seuraavat tiedot jäsenvaltiolle, jonka alueelle ampuma-ase on määrä siirtää, jäljempänä ’määräjäsenvaltio’, sekä mahdollisille kauttakulkujäsenvaltioille:
            
            
               (a)lähtöjäsenvaltion, määräjäsenvaltion ja mahdollisten kauttakulkujäsenvaltioiden nimet; 
            
            
               (b)siirtoluvan tai liiteasiakirjan päivämäärä ja kansallinen viitenumero;
            
            
               (c)ampuma-aseen ostajan tai hankkijan tai tarvittaessa omistajan tunnistetiedot; 
            
            
               (d)ampuma-aseen myyjän tai luovuttajan tunnistetiedot, jos sovellettavissa; 
            
            
               (e)siirrettävien ampuma-aseiden kokonaismäärä; 
            
            
               (f)siirtoluvan tapauksessa ampuma-aseen lähtöpäivä ja arvioitu saapumispäivä; 
            
            
               (g)siirtoluvan tai liiteasiakirjan viimeinen voimassaolopäivä lähtöjäsenvaltion kansallisten sääntöjen mukaisesti.
            
            
               2.Lähtöjäsenvaltion on ladattava siirtoluvasta tai liiteasiakirjasta jäljennös IMIin ja lähetettävä jäljennös määräjäsenvaltiolle ja mahdollisille kauttakulkujäsenvaltioille yhdessä 1 kohdan mukaisesti lähetettävien tietojen kanssa. 
            
            
               3.Jos määräjäsenvaltio ei ole lähettänyt ennakkosuostumusta koskevia tietoja eikä jäljennöstä ennakkosuostumusasiakirjasta lähtöjäsenvaltiolle 4 artiklan mukaisesti, lähtöjäsenvaltion on ladattava IMIin jäljennös ennakkosuostumusasiakirjasta, jonka se on saanut muilla keinoin.
            
            
               4.Edellä 1, 2 ja 3 kohdassa tarkoitettujen tietojen ja asiakirjojen on oltava IMIssä ainoastaan lähtöjäsenvaltion, määräjäsenvaltion ja mahdollisten kauttakulkujäsenvaltioiden kansallisten viranomaisten saatavilla. 
            
            
               5.Edellä 1, 2 ja 3 kohdassa tarkoitetut tiedot ja asiakirjat on ladattava ja lähetettävä viimeistään silloin, kun siirto ensimmäiseen kauttakulkujäsenvaltioon tai, jos kauttakulkujäsenvaltioita ei ole, määräjäsenvaltioon tapahtuu. 
            
            
               7 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. 
            
            
               Sitä sovelletaan [julkaisutoimisto lisää päivämäärän, joka on neljän kuukauden kuluttua tämän asetuksen julkaisemisesta virallisessa lehdessä].
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
         
         
            
               Tehty Brysselissä 16.1.2019
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        Direktiivi 91/477/ETY, annettu 18 päivänä kesäkuuta 1991, aseiden hankinnan ja hallussapidon valvonnasta (EYVL L 256, 13.9.1991, s. 51).
               
               
                  
                     (2)
                  
                        Euroopan parlamentin ja neuvoston direktiivillä (EU) 2017/853, annettu 17 päivänä toukokuuta 2017 (EUVL L 137, 24.5.2017, s. 22).
               
               
                  
                     (3)
                  
                        Euroopan parlamentin ja neuvoston asetus (EU) N:o 1024/2012, annettu 25 päivänä lokakuuta 2012, hallinnollisesta yhteistyöstä sisämarkkinoiden tietojenvaihtojärjestelmässä ja komission päätöksen 2008/49/EY kumoamisesta (IMI-asetus) (EUVL L 316, 14.11.2012, s. 1).
               
               
                  
                     (4)
                  
                        Komission täytäntöönpanopäätös (EU) [YYYY/xx], annettu [xxx], pilottihankkeesta tiettyjen direktiivissä 91/477/ETY säädettyjen hallinnollista yhteistyötä koskevien säännösten täytäntöönpanosta sisämarkkinoiden tietojenvaihtojärjestelmän avulla (EUVL...,..., s....).
               
               
                  
                     (5)
                  
                        Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (EUVL L 119, 4.5.2016, s. 1).
               
               
                  
                     (6)
                  
                        EYVL L 256, 13.9.1991, s. 51.
               
               
                  
                     (7)
                  
                        Euroopan parlamentin ja neuvoston asetus (EU) N:o 1024/2012, annettu 25 päivänä lokakuuta 2012, hallinnollisesta yhteistyöstä sisämarkkinoiden tietojenvaihtojärjestelmässä ja komission päätöksen 2008/49/EY kumoamisesta (IMI-asetus) (EUVL L 316, 14.11.2012, s. 1).
               
               
                  
                     (8)
                  
                        Komission täytäntöönpanopäätös (EU) [YYYY/xx], annettu [xxx], pilottihankkeesta tiettyjen direktiivissä 91/477/ETY säädettyjen hallinnollista yhteistyötä koskevien säännösten täytäntöönpanosta sisämarkkinoiden tietojenvaihtojärjestelmän avulla (EUVL..., ..., s....).